作者:薛昭蘊
標題:浣溪沙
內容:紅蓼渡頭秋正雨，印沙鷗跡自成行，整鬟飄袖野風香。不語含嚬深浦裡，幾回愁煞棹船郎，燕歸帆盡水茫茫。鈿匣菱花錦帶垂，靜臨蘭檻卸頭時，約鬟低珥算歸期。花茂草青湘渚闊，夢餘空有漏依依，二年終日損芳菲。粉上依稀有淚痕，郡庭花落欲黃昏，遠情深恨與誰論。記得去年寒食日，延秋門外卓金輪，日斜人散暗銷魂。握手河橋柳似金，蜂須輕惹百花心，蕙風蘭思寄清琴。意滿便同春水滿，情深還似酒杯深，楚煙湘月兩沉沉。簾外三間出寺牆，滿街垂柳綠陰長，嫩紅輕翠間濃妝。瞥地見時猶可哥，卻來閑處暗思量，如今情事隔仙鄉。江館清秋纜客船，故人相送夜開筵，麝煙蘭焰簇花鈿。正是斷魂迷楚雨，不堪離恨咽湘弦，月高霜白水連天。傾國傾城恨有餘，幾多紅淚泣姑蘇，倚風凝睇雪肌膚。吳主山河空落日，越王宮殿半平蕪，藕花菱蔓滿平湖。越女淘金春水上，步搖雲鬢佩鳴璫，渚風江草又清香。不為遠山凝翠黛，只應含恨向斜陽，碧桃花謝憶劉郎。